# Vicent Torrent i Centelles

Vicent Torrent i Centelles (Torrent, 1945) és un musicòleg valencià, més conegut per la seua obra com a intèrpret de música tradicional amb el conjunt Al Tall.

## Trajectòria

Llicenciat en magisteri i músic autodidacte, de 1968 a 1972 va formar part (junt amb els germans Julio i Tico Balanzà) de l'Equip València-Folk, en el qual va començar a investigar en la tradició musical valenciana. En desfer-se eixe conjunt, l'any 1975 va fundar Al Tall junt amb Miquel Gil, Manolo Lledó i Manolo Miralles, est últim i Torrent els únics membres fundadors que continuaren en actiu en el grup fins a la seva dissolució el 2013. Torrent, a banda de participar en la selecció i l'adaptació dels temes, fou l'autor de la major part de les lletres originals, entre les quals Tio Canya o les del Quan el mal ve d'Almansa....
L'any 1986 va presidir el jurat del Concurs Nacional de Música Folk convocat pel Ministeri de Cultura d'Espanya i va ser nomenat president de l'Associació de Músics i Cantants Valencians. El 1989 va publicar La música popular, un breu assaig sobre les diferents realitzacions valencianes de la música tradicional, fruit de la seua experiència com a intèrpret i de la seua labor d'investigació i divulgació des de la Conselleria de Cultura de la Generalitat Valenciana, RNE o els Tallers de Música Popular, dels quals va sorgir els discs de la Fonoteca de Materials. El 1992, durant un recés del grup, va publicar el seu únic disc en solitari, Rosa perduda, compost per cançons que se n'eixien de la línia dels Al Tall en el contingut, més íntim. El 2004 va rebre el Porrot d'Honor de les Lletres Valencianes de Silla. El divendres 8 de gener de 2016 l'Ajuntament de l'Alcúdia procedirà a lliurar la distinció de Fill Adoptiu com a «just reconeixement als seus mèrits en defensa de la cultura, les tradicions i la llengua de la nostra terra». L'11 de novembre del 2021 va ser nomenat per les Corts Valencianes com a membre del Consell Valencià de Cultura, a proposta de Compromís.
El 18 de juliol de 2023 es feu saber que el nou govern de Torrent (l'Horta Sud), format per Partit Popular i Vox, havia decidit retirar el nom de «Vicent Torrent» de l'Auditori municipal. Segons l'alcaldessa Amparo Folgado, la decisió pressa el 2016 «no va obtenir el consens necessari» perquè no es va aconseguir per unanimitat i que la dedició al músic comporta un «greuge comparatiu» cap a altres personalitats de la cultura local «igualment mereixedores» de reconeixements d'aquesta mena. Davant la polèmica decisió, nombroses entitats del panorama cultural se solidaritzaren i decidiren mostrar el seu rebuig organitzant, el 26 de juliol de 2023, una concentració davant de l'auditori que aplegà a més d'un miler de persones, segons els convocants.

## Obra

A banda de la discografia oficial d'Al Tall, ha editat les obres en solitari:
* La música popular (IVEI/Alfons el Magnànim, 1989): assaig divulgatiu
* Rosa perduda (Difusió Mediterrània, 1992): el seu únic disc homònim. Reeditat i digitalitzat per Picap (2010)

## Vegeu també

* Banda Sonora d'Un Temps, d'Un País

## Referències

* 1 2 3 4 5 «Vicent Torrent Centelles». VCV.GVA.es. [Consulta: 27 juliol 2023].
* ↑ Ferrero, Sixto. «'Quan el mal ve d'Almansa': el vinil d'Al Tall que va canviar la història». DiariLaVeu.com, 11-08-2019. [Consulta: 27 juliol 2023].
* 1 2 3 «PP i Vox retiren el nom del compositor valencià Vicent Torrent de l'auditori municipal de Torrent». Público.es, 18-07-2023. [Consulta: 27 juliol 2023].
* ↑ «Fill Adoptiu de l'Alcúdia». ElPuntAvui.cat, 07-01-2016. [Consulta: 27 juliol 2023].
* ↑ «El músico Vicent Torrent y el periodista Xavier Aliaga, entre las incorporaciones al CVC» (en castellà). ValènciaPlaza.com, 11-11-2021. [Consulta: 8 febrer 2023].
* ↑ «PP i Vox eliminen el nom de Vicent Torrent de l'Auditori de Torrent». Enderrock.cat, 18-07-2023. [Consulta: 27 juliol 2023].
* ↑ Escartí, Laura. «Torrent abraça Vicent Torrent i avisa: "Som tossuts, rectifiqueu"». Vilaweb.cat, 26-07-2023. [Consulta: 27 juliol 2023].